මහාචාර්ය ඒ.වී. සුරවීර මහතා මධ්‍යම සංස්කෘතික අරමුදලේ අධ්‍යක්ෂ ජනරාල්වරයා ලෙස මෙන්ම ජාතික අධ්‍යාපන කොමිෂන් සභාවේ සභාපතිවරයා ලෙස ද කටයුතු කළේය.සිංහල සාහිත්‍යය වෙනුවෙන් විශාල සේවාවක් කර තිබෙන ඒ මහතා මිය යනවිට රජරට සරසවියේ කුලපතිවරයා ලෙසද කටයුතු කළේය.1930 වසරේ ඔක්තෝබර් මස 29 වැනිදා ගම්පහ දිස්ත්‍රික්කයේ මිනුවන්ගොඩ ආසනයේ කොරොස ග්‍රාමයේදී උපත ලැබූ ඒ. වී. සුරවීර මහතාට බාල සහෝදරයන් දෙදෙනෙකු සහ සහෝදරියන් දෙදෙනකු වූහ.වයස අවුරුදු තුනක් පමණ වනවිට ගමේ තිබූ කොරොස බෞද්ධ මිශ්‍ර පාසලට ඇතුළත් වූ ඒ මහතා එයින් පසුව විගද රජයේ පාසලට ඇතුළත් විය. 5 වැනි ශ්‍රේණිය දක්වා එහි ඉගෙනුම ලැබීය.අනතුරුව ගම්පහ රජයේ ඉංග්‍රීසි පාසලෙන් සහ කොළඹ රාජකීය විද්‍යාලයෙන් අද්‍යාපනය ලබා කොළඹ හා පේරාදෙණිය විශ්ව විද්‍යාලවල උපාධි ලාභියකු වී කොළඹ ශාන්ත ජෝශප් විද්‍යාලයේ සිංහල ආචාර්යවරයෙකු ලෙස පත්වීමක් ලබමින් ගුරු වෘත්තියට බැඳුනේය.1960 දී විද්‍යෝදය ආචාර්ය මණ්ඩලයට එක්වූ මහාචාර්ය ඒ.වී සුරවීර මහතා ශිෂ්‍යත්වයක් දිනා 1968 දී අමෙරිකාවේ අයෝවා විශ්වවිද්‍යාලයට ගොස් ශාස්ත්‍ර ගවේෂණයේ නියැළිණි.